Nansi miesto biblioteka

**Nansi miesto biblioteka** () – Prancūzijos Nansi mieste veikianti viešoji biblioteka. Fondų apimtis siekia 400 000 knygų, dokumentų, žemėlapių ir graviūrų. Biblioteka įsikūrusi istoriniame Nansi universiteto pastate *Stanislas rue* Nr. 43, tarp Stanislovo aikštės ir geležinkelio stoties.

## Istorija

Buvęs Lietuvos didysis kunigaikštis ir Lenkijos karalius Stanislovas Leščinskis ištekino savo dukrą Mariją už Prancūzijos karaliaus Liudviko XV bei tapo Lotaringijos ir Baro hercogu. 1750 m. gruodžio 28 d. jo įsaku Nansi mieste buvo įsteigta *Karališkoji biblioteka*. Ji buvo įsikūrusi hercogo rezidencijoje, o 1763 m. persikėlė į miesto rotušę. Vėliau ši biblioteka veikė Nacionalinio Konvento įsakymu uždarytame universiteto pastate. 1803 m. biblioteka perėjo municipaliteto žinion, bet veikė tik tris dienas per savaitę, nes iki pat 1837 m. vyko Prancūzų revoliucijos metu suvežtų knygų inventorizacija.

Net 39 metus (1883–1922) įstaigos direktoriumi buvo Džastinas Favje (), jo vadovavimo metu pirmajame aukšte buvo įrengta itin moderni tam laikmečiui skaitykla. Tiek per Pirmąjį pasaulinį, tiek ir per Antrąjį pasaulinį karą biblioteka nenukentėjo. 1946 m. dvi skaityklos pirmajame aukšte, taip pat fasadai ir stogas buvo įtraukti į valstybės istorinių paminklų sąvadą.

1991 m. buvusiame tabako fabrike lankytojai gavo papildomus 3 000 m² skaityklų ploto, dar tokio pat ploto patalpų paskirta tarnybinėms reikmėms. Nuo to laiko biblioteka ėmė teikti ir multimedijines paslaugas.

## Fondai
Biblioteka savo skaitytojams gali pateikti skaitlingus leidinius Lotaringijos istorijos, geografijos ir kt. temomis. St. Leščinskio prašymu žinomas to laiko bibliofilas Juzefas Andžejus Zaluskis dalį savo knygų rinkinio perdavė mieste veikusiojai Stanislovo akademijai, į kurią jis, kaip užsienio narys, buvo priimtas 1756 m. Dabar Nansi miesto bibliotekoje saugomam „Mažajam Zaluskio fondui“ per karus ir neramumus pavyko išvengti nuostolių, ko negalima pasakyti apie garsiąją Zaluskių biblioteką Varšuvoje, kur nemažai Lenkijos–Lietuvos valstybės istorijai ir kultūrai skirtų knygų bei kitos tematikos spausdinių žuvo 1944 m. Bibliotekos pasididžiavimas – iškilaus prancūzų iliustratoriaus Grandvilio piešinių kolekcija.

## Išnašos

## Literatūra
* André Markiewicz (dir.). *La Bibliothèque municipale de Nancy : 1750–2000* – Nancy: Ville de Nancy, 2000, 205 p. ISBN 2-9515634-0-X
* C. Pèlerin, dans Pol Neveux (dir.) et Émile Dacier (dir.). *Les Richesses des bibliothèques provinciales de France : Historiques des dépôts, œuvres d’art, manuscrits, miniatures, livres, reliures, musique, dessins & gravures, monnaies & médailles, fonds locaux, spécialités, vol. 2* – Lyon-Yvetot, Paris: Bibliothèques nationales de France, 1932, 231 p., p. 59–62
* André Gain. „Nos bibliothèques“ // Annales de l’Est, Berger-Levrault, 4e série, vol. 1, no 1,‎ 1933, p. 115–119
* Cornelia Serrurier. *Bibliothèques de France : Description de leurs fonds et historique de leur formation* – La Haye, Martinus Nijhoff, 1946, 347 p., p. 147–150
* André Markiewicz. „La Bibliothèque municipale de Nancy“, dans Banques CIC pour le livre et Direction du Livre et de la Lecture, Patrimoine des bibliothèques de France, vol. 3 : Champagne-Ardenne, Lorraine, Paris, Payot, 1995, 159 p., p. 84–91 ISBN 2-228-88966-0
* Guy Vaucel. „Bibliothèque et médiathèque de la ville de Nancy“ – Le Pays lorrain, vol. 73, no 1,‎ janvier-mars 1992, p. 45–50
* Camille Thiaucourt. *Les bibliothèques de Strasbourg et de Nancy* – Paris et Nancy, Berger-Levrault, 1893, 119 p., partie II, chap. 1 („La bibliothèque municipale de Nancy“), p. 52–75

## Nuorodos
* Bibliotekos internetinė svetainė
* Claire Haquet. ''La collection des incunables de la Bibliothèque Stanislas'' // epitome.hypotheses.org